CELEX: 62009CN0101
Language: el
Date: 2009-03-13 00:00:00
Title: Υπόθεση C-101/09: Αίτηση για την έκδοση προδικαστικής αποφάσεως την οποία υπέβαλε το Bundesverwaltungsgericht (Γερμανία) στις 13 Μαρτίου 2009 — Ayhan Ciftci κατά Ομοσπονδιακής Δημοκρατίας της Γερμανίας — Μετέχοντες στη διαδικασία: Ο εκπρόσωπος του ομοσπονδιακού συμφέροντος ενώπιον του Bundesverwaltungsgericht και ο εντεταλμένος της Ομοσπονδιακής Κυβερνήσεως για υποθέσεις ασύλου στο Bundesamt für Migration und Flüchtlinge

6.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/7
            
         Αίτηση για την έκδοση προδικαστικής αποφάσεως την οποία υπέβαλε το Bundesverwaltungsgericht (Γερμανία) στις 13 Μαρτίου 2009 — Ayhan Ciftci κατά Ομοσπονδιακής Δημοκρατίας της Γερμανίας — Μετέχοντες στη διαδικασία: Ο εκπρόσωπος του ομοσπονδιακού συμφέροντος ενώπιον του Bundesverwaltungsgericht και ο εντεταλμένος της Ομοσπονδιακής Κυβερνήσεως για υποθέσεις ασύλου στο Bundesamt für Migration und Flüchtlinge
   (Υπόθεση C-101/09)
   2009/C 129/11
   Γλώσσα διαδικασίας: η γερμανική
   
      Αιτούν δικαστήριο
   
   Bundesverwaltungsgericht
   
      Διάδικοι στην υπόθεση της κύριας δίκης
   
   Προσφεύγων: Ayhan Ciftci
   Καθής: Ομοσπονδιακή Δημοκρατία της Γερμανίας
   Μετέχοντες στη διαδικασία: Ο εκπρόσωπος του ομοσπονδιακού συμφέροντος ενώπιον του Bundesverwaltungsgericht και ο εντεταλμένος της Ομοσπονδιακής Κυβερνήσεως για υποθέσεις ασύλου στο Bundesamt für Migration und Flüchtlinge
   
      Προδικαστικά ερωτήματα
   
   
               1.
            
            
               Συνιστά σοβαρό μη πολιτικό έγκλημα ή πράξη αντίθετη προς τους σκοπούς και τις αρχές των Ηνωμένων Εθνών κατά την έννοια του άρθρου 12, παράγραφος 2, στοιχεία β' και γ', της οδηγίας 2004/83/ΕΚ του Συμβουλίου, της 29ης Απριλίου 2004, το γεγονός ότι ο αλλοδαπός ήταν επί μακρόν μαχητής και στέλεχος –και κατά διαστήματα μέλος του καθοδηγητικού οργάνου– μιας οργανώσεως (εν προκειμένω: του PKK), η οποία στο πλαίσιο του ένοπλου αγώνα της κατά του κράτους (εν προκειμένω: της Τουρκίας) χρησιμοποίησε επανειλημμένως και τρομοκρατικές μεθόδους και η οποία περιλαμβάνεται στον κατάλογο προσώπων, ομάδων και οντοτήτων του παραρτήματος της κοινής θέσεως του Συμβουλίου για την εφαρμογή ειδικών μέτρων για την καταπολέμηση της τρομοκρατίας και, ως εκ τούτου, ο εν λόγω αλλοδαπός στήριξε ενεργά τον ένοπλο αγώνα της οργανώσεως αυτής από μία ηγετική θέση·
            
         
               2.
            
            
               Σε περίπτωση καταφατικής απαντήσεως στο πρώτο ερώτημα: Προϋποθέτει τυχόν αποκλεισμός από το καθεστώς του πρόσφυγα δυνάμει του άρθρου 12, παράγραφος 2, στοιχεία β' και γ', της οδηγίας 2004/83/ΕΚ το ότι ο αλλοδαπός εξακολουθεί να αποτελεί κίνδυνο·
            
         
               3.
            
            
               Σε περίπτωση αρνητικής απαντήσεως στο δεύτερο ερώτημα: Προϋποθέτει ο αποκλεισμός από το καθεστώς πρόσφυγα βάσει του άρθρου 12, παράγραφος 2, στοιχεία β' και γ', της οδηγίας 2004/83/ΕΚ έλεγχο της αναλογικότητας στη συγκεκριμένη περίπτωση·
            
         
               4.
            
            
               Σε περίπτωση καταφατικής απαντήσεως στο τρίτο ερώτημα:
               
                           α)
                        
                        
                           Πρέπει στο πλαίσιο του ελέγχου της αναλογικότητας να λαμβάνεται υπόψη το γεγονός ότι ο αλλοδαπός προστατεύεται από μέτρα απελάσεως βάσει του άρθρου 3 της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών της 4ης Νοεμβρίου 1950 ή βάσει διατάξεων της εθνικής νομοθεσίας·
                        
                     
                           β)
                        
                        
                           Είναι ο αποκλεισμός δυσανάλογος μόνο σε όλως εξαιρετικές περιπτώσεις·
                        
                     
         
               5.
            
            
               Μπορεί να θεωρηθεί ότι συνάδει προς την οδηγία 2004/83/ΕΚ, κατά την έννοια του άρθρου της 3, το γεγονός ότι ο αλλοδαπός, μολονότι συντρέχει λόγος αποκλεισμού από το καθεστώς του πρόσφυγα βάσει του άρθρου 12, παράγραφος 2, της οδηγίας, καθώς και λόγος ανακλήσεως, τερματισμού ή αρνήσεως ανανεώσεως του καθεστώτος του πρόσφυγα βάσει του άρθρου 14, παράγραφος 3, της οδηγίας εξακολουθεί να έχει το δικαίωμα ασύλου βάσει εθνικών συνταγματικών διατάξεων·